Diari Oficial de la Generalitat Valenciana


Sumari del DOGV 3970, del 30-03-2001 (2001/2785)

ORDRE de 22 de març de 2001, de la Conselleria d'Agricultura, Pesca i Alimentació, per la qual s'estableixen ajudes per a la instal·lació de laboratori fisicoquímic i unitat de control en almàsseres, en el marc del Programa de Millora de la Qualitat de la Producció d'Oli d'Oliva corresponent a la campanya 2000-2001.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3970

Data del DOGV
:   30-03-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/2785


Data del document
:   22-03-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

 Descriptors 

:   * suport econòmic
    * oliva
    * ajuda pública
    * ajuda a l'agricultura
    * almàssera
    * FEOGA Garantia
    * oli vegetal

ORDRE de 22 de març de 2001, de la Conselleria d'Agricultura, Pesca i Alimentació, per la qual s'estableixen ajudes per a la instal·lació de laboratori fisicoquímic i unitat de control en almàsseres, en el marc del Programa de Millora de la Qualitat de la Producció d'Oli d'Oliva corresponent a la campanya 2000-2001. [2001/F2785]
  
En el Reglament (CE) 528/1999, de la Comissió, de 10 de març, pel qual s'estableixen les mesures destinades a millorar la qualitat de la producció oleícola, i en el Reglament (CE) 644/2000, de la Comissió, de 28 de març, pel qual es fixa el finançament d'aquestes mesures per a la campanya 2000-2001, s'estableix el conjunt d'accions que poden emprendre els estats membres amb la finalitat de millorar la qualitat de la producció d'oli d'oliva i el seu impacte en el medi ambient, com també la necessitat que s'integren en un programa que aborde totes o algunes d'aquestes.
  
El Ministeri d'Agricultura, Pesca i Alimentació i les comunitats autònomes productores d'oli d'oliva han programat les activitats per a la campanya 2000-2001 (de l'1 de maig de 2000 al 30 d'abril de 2001), i s'ha aprovat el programa per mitjà de l'Ordre Ministerial de 27 d'abril de 2000 (BOE d'1 de maig).
  
Aquest programa es compon de diversos subprogrames. El subprograma VI s'ha destinat a la instal·lació i gestió de laboratoris d'anàlisi de les característiques de l'oli d'oliva.
  
Les actuacions de gestió ja es van incloure en l'Ordre de 20 d'octubre de 2000, de la Conselleria d'Agricultura, Pesca i Alimentació, per la qual s'estableixen ajudes per a la realització de les activitats dels subprogrames II, III i IV i algunes del subprograma VI del Programa de Millora de la Qualitat de la Producció d'Oli d'Oliva a Espanya corresponent a la campanya 2000-2001 i a la Comunitat Valenciana. (DOGV 3.872, de 7 de novembre de 2000.)
  
Pel que fa a les altres activitats del subprograma VI, de conformitat amb l'article 47.11 del Text Refós de la Llei d'Hisenda Pública de la Generalitat Valenciana, i en l'exercici de la competència que em confereix,
  
ORDENE
  
Article 1. Objecte
  
En el marc del subprograma VI del Programa Estatal de Millora de la Qualitat de la Producció d'Oli d'Oliva corresponent a la campanya 2000-2001, la Conselleria d'Agricultura, Pesca i Alimentació concedirà ajudes per a la instal·lació en almàsseres d'un laboratori d'anàlisi fisicoquímica i d'una unitat de control, en les condicions establides en aquesta ordre.
  
Article 2. Activitats objecte de l'ajuda
  
1. Les activitats objecte d'ajuda seran la instal·lació en almàsseres d'un laboratori i una unitat de control d'anàlisis fisicoquímics d'olives i oli d'oliva, i seran subvencionables les despeses de compra de material i instrumental de laboratori per a l'anàlisi de paràmetres de qualitat d'olives i oli d'oliva.
  
2. Aquests paràmetres hauran de ser almenys el grau d'acidesa, l'índex de peròxids, K270, K232 i l'estabilitat a l'enranciment oxidatiu en el cas del laboratori, i el rendiment d'oli en mostres d'oliva i grau d'acidesa per a la unitat de control.
  
Article 3. Beneficiaris de les ajudes
  
Podran ser beneficiaris de les ajudes les persones físiques i jurídiques que disposen d'almàsseres i/o envasadores d'oli d'oliva o les seues agrupacions, que no disposen ja d'instal·lacions per a l'anàlisi fisicoquímica d'olis.
  
Article 4. Quantia de les ajudes
  
1. Les ajudes poden aconseguir el 100% de la inversió. La quantitat màxima disponible és de 5.500.000 pessetes (cinc milions cinc-centes mil pessetes), equivalents a 33.055,67 euros (trenta-tres mil cinquanta-cinc euros i seixanta-set cèntims).
  
2. D'aquest total correspondrà al laboratori la quantitat de 4.500.000 pessetes (27.045,54 euros), i a la unitat de control 1.000.000 de pessetes (6.010,12 euros). En cas que no es presenten sol·licituds en alguna categoria, o no esgoten la totalitat de l'import disponible per a aquesta, la quantitat corresponent, o restant, podrà utilitzar-se per augmentar la dotació de l'altra categoria.
  
3. Les ajudes es finançaran al 100% a càrrec de la línia pressupostària T4731000, «Aplicació a la Comunitat Valenciana de la política agrària comuna, del programa 714.50 del FEOGA Garantia».
  
Article 5. Sol·licituds
  
1. Les sol·licituds es presentaran en el termini de 15 dies des de la publicació d'aquesta ordre de la manera i als llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adreçades a l'Institut Valencià de Qualitat Agroalimentària de la Conselleria d'Agricultura, Pesca i Alimentació.
  
2. Les sol·licituds s'acompanyaran de la següent documentació:
  
a) Documentació que acredite la personalitat i capacitat de l'entitat sol·licitant.
  
b) Si és procedent, poders que habiliten el firmant per a actuar en nom de l'entitat sol·licitant.
  
c) Justificació de trobar-se al corrent de les obligacions fiscals i davant la Seguretat Social.
  
d) Indicació de si se sol·licita instal·lació de laboratori o d'unitat de control.
  
e) Pressupost del material que cal comprar.
  
f) Memòria justificativa de la inversió prevista, incloent-hi determinacions a realitzar (classe i quantitat), producció en les tres últimes campanyes, raons per a instal·lar el laboratori, locals disponibles per a això i personal disponible.
  
Article 6. Proposta d'adjudicació
  
1. Les sol·licituds que complisquen les condicions formals establides en l'article anterior seran examinades per una comissió integrada pel director de l'Institut Valencià de Qualitat Agroalimentària, que actuarà com a president, pel cap del Servei de Control de la Qualitat Agroalimentària i per un funcionari tècnic d'aquest servei, designat pel primer, el qual actuarà com a secretari, amb veu i vot.
  
2. Aquesta comissió proposarà la resolució de la present convocatòria atenent els criteris de prioritat següents:
  
a) Millors condicions dels locals destinats a la instal·lació del laboratori o la unitat de control.
  
b) Major producció en les tres últimes campanyes.
  
c) Producció d'oli ecològic
  
Article 7. Resolució
  
La resolució de la convocatòria per la consellera d'Agricultura, Pesca i Alimentació serà notificada als interessats abans del 18 d'abril de 2001. En un altre cas, podran entendre's desestimades les sol·licituds per silenci administratiu.
  
Article 8. Justificació
  
1. La compra del material i instrumental haurà de realitzar-se abans del 30 d'abril de 2001.
  
2. La justificació de la inversió es realitzarà dins dels 30 dies següents a l'adquisició per mitjà de la presentació de les factures i justificants de pagament corresponents.
  
Article 9. Controls
  
La Conselleria d'Agricultura, Pesca i Alimentació comprovarà, per mitjà de controls in situ, l'existència del material i instrumental en les instal·lacions dels beneficiaris de les ajudes.
  
Disposició final
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 22 de març de 2001
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ
  
g) ALTRES ASSUMPTES
  
Presidència de la Generalitat